Sklep X Ips 102/2013
Datum: 2013-04-04T02:00:00.000+02:00
ecli: ECLI:SI:VSRS:2013:X.IPS.102.2013
opravilna_stevilka_ii_stopnje: Sodba UPRS I U 1002/2012
sodisce: Vrhovno sodišče
oddelek: Upravni oddelek
podrocje: SOCIALNO VARSTVO - UPRAVNI SPOR
institut: dovoljenost revizije - zavrženje revizije - označitev vrednosti spornega predmeta - revizija brez razlogov za dovoljenost

## Jedro

Trditveno in dokazno breme o izpolnjevanju pogojev za dovoljenost revizije je na strani revidenta.

Revident v obravnavani zadevi trditvenemu in dokaznemu bremenu glede izpolnjevanja pogojev za dovoljenost revizije ni zadostil. V reviziji ni niti neposredno niti opisano navedel, kateri pogoj za dovoljenost revizije iz drugega odstavka 83. člena ZUS-1 naj bi bil v obravnavanem primeru izpolnjen, niti ni pojasnil, zakaj meni, da je revizija dovoljena.

## Izrek

I. Revizija se zavrže. II. Tožeča stranka sama trpi svoje stroške revizijskega postopka.

## Obrazložitev

1. Zoper v uvodu tega sklepa navedeno pravnomočno sodbo sodišča prve stopnje je tožnik (v nadaljevanju revident) vložil revizijo.

2. Revizija ni dovoljena.

3. Z izpodbijano sodbo je sodišče prve stopnje na podlagi prvega odstavka 63. člena Zakona o upravnem sporu (v nadaljevanju ZUS-1) zavrnilo revidentovo tožbo zoper odločbo Davčne uprave Republike Slovenije, Davčnega urada Murska Sobota, št. DT 4250-5209/2011-1 (10-120-02) z dne 20. 10. 2011, s katero je prvostopenjski davčni organ revidentu kot davčnemu zavezancu za obdobje od 1. 1. 2007 do 30. 9. 2011 odmeril prispevke za socialno varnost in jih v izreku odločbe tudi konkretno opredelil. Drugostopenjski davčni organ je z odločbo, št. DT 499-22-150/2011 z dne 29. 5. 2012, revidentovo pritožbo zoper odločbo prvostopenjskega davčnega organa zavrnil. 4. Po drugem odstavku 83. člena ZUS-1 je revizija dovoljena, če je izpolnjen eden izmed tam navedenih pogojev za njeno dovoljenost. Po ustaljeni upravnosodni praksi Vrhovnega sodišča je trditveno in dokazno breme glede izpolnjevanja pogojev za dovoljenost revizije na strani revidenta, saj revizije po uradni dolžnosti ni mogoče začeti in je tudi ne dovoliti. Ustavno sodišče RS je že v več sklepih (npr. Up-858/08 z dne 3. 6. 2008, Up-1124/08 z dne 23. 9. 2008, Up-1057/08 z dne 2. 4. 2009, Up-1186/08 z dne 23. 4. 2009 in Up-1808/08 z dne 17. 9. 2009) ugotovilo, da takšno stališče ni v nasprotju z Ustavo RS.

5. Po presoji Vrhovnega sodišča revident v obravnavani zadevi trditvenemu in dokaznemu bremenu glede izpolnjevanja pogojev za dovoljenost revizije ni zadostil. V reviziji ni niti neposredno niti opisno navedel, kateri pogoj za dovoljenost revizije iz drugega odstavka 83. člena ZUS-1 naj bi bil v obravnavanem primeru izpolnjen, niti ni pojasnil, zakaj meni, da je revizija dovoljena. Da bi bila revizija dovoljena že po vrednosti, pa tudi ne izhaja niti iz prvostopenjske odmerne odločbe niti iz tožbe, saj revident vrednosti spornega predmeta v tožbi ni izrecno označil niti utemeljil.(1)

6. Glede na navedeno je Vrhovno sodišče revizijo zavrglo kot nedovoljeno na podlagi 89. člena ZUS-1. 7. Ker revident z revizijo ni uspel, na podlagi določb prvega odstavka 165. člena ZPP in prvega odstavka 154. člena ZPP v zvezi s prvim odstavkom 22. člena ZUS-1 sam trpi svoje stroške revizijskega postopka.

Op. št. (1): Prim. odločbo Ustavnega sodišča RS Up-1186/08-15 z dne 23. 4. 2009.